02009D0607 — SK — 14.11.2017 — 002.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

Zmenené a doplnené:

▼B

ROZHODNUTIE KOMISIE

z 9. júla 2009,

ktorým sa ustanovujú ekologické kritériá na udeľovanie environmentálnej značky Spoločenstva tuhým krytinám

[oznámené pod číslom K(2009) 5613]

(Text s významom pre EHP)

(2009/607/ES)

Článok 1

Skupina výrobkov „tuhé krytiny“ zahŕňa – na vnútorné/vonkajšie použitie, bez akejkoľvek relevantnej stavebnej funkcie – prírodné kamene, konglomerované kamene, betónové dlažbové dielce, terazzové dlaždice, keramické dlaždice a hlinené dlaždice. V prípade tuhých krytín sa kritériá môžu uplatňovať na podlahové krytiny a krycí materiál na steny, ak výrobný proces je rovnaký a používa rovnaké materiály a výrobné metódy.

Článok 2

Na udelenie environmentálnej značky Spoločenstva výrobkom, ktoré patria do skupiny výrobkov tuhé krytiny podľa nariadenia (ES) č. 1980/2000 (ďalej len „environmentálna značka“), musí tuhá krytina spĺňať kritériá uvedené v prílohe k tomuto rozhodnutiu.

▼M2

Článok 3

Ekologické kritériá pre skupinu výrobkov „tuhé krytiny“, ako aj súvisiace požiadavky na posudzovanie a overovanie platia do 30. júna 2021.

▼B

Článok 4

Na administratívne účely sa skupine výrobkov „tuhé krytiny“ prideľuje číselný kód „021“.

Článok 5

Rozhodnutie 2002/272/ES sa zrušuje.

Článok 6

1. Žiadosti o environmentálnu značku pre výrobky, ktoré patria do skupiny výrobkov tuhé krytiny, predložené pred dňom prijatia tohto rozhodnutia sa posúdia v súlade s podmienkami stanovenými v rozhodnutí 2002/272/ES.

2. Žiadosti o environmentálnu značku pre výrobky, ktoré patria do skupiny výrobkov tuhé podlahové krytiny, predložené odo dňa prijatia tohto rozhodnutia, ale najneskôr 31. marca 2010, sa môžu zakladať na kritériách stanovených v rozhodnutí 2002/272/ES alebo na kritériách stanovených v tomto rozhodnutí.

Tieto žiadosti sa vyhodnocujú v súlade s kritériami, na ktorých sa zakladajú.

3. Ak sa environmentálna značka udelí na základe žiadosti vyhodnotenej podľa kritérií uvedených v rozhodnutí 2002/272/ES, táto environmentálna značka sa môže používať 12 mesiacov odo dňa prijatia tohto rozhodnutia.

Článok 7

Toto rozhodnutie je určené členským štátom.

PRÍLOHA

RÁMEC

Účel kritérií

Tieto kritériá sú zamerané najmä na podporu:

— zníženia vypúšťania jedovatých alebo iných znečisťujúcich látok do životného prostredia,

Kritériá sú stanovené tak, aby podporovali označovanie tých tuhých podlahových krytín, ktorých výroba má malý vplyv na životné prostredie.

Požiadavky na posudzovanie a overovanie

Osobitné požiadavky na posudzovanie a overovanie sa uvádzajú v rámci každého kritéria.

Táto skupina sa môže rozdeliť na „prírodné produkty“ a „spracované výrobky“.

Prírodné produkty zahŕňajú prírodné kamene, ktorými, ako sa vymedzuje v norme CEN TC 246, sú kusy prirodzene sa vyskytujúcej horniny vrátane mramoru, žuly a iných prírodných kameňov.

Za „iné“ prírodné kamene sa považujú prírodné kamene, ktorých technické vlastnosti sú celkovo odlišné od vlastností mramoru a žuly, ako sa vymedzuje v norme CEN/TC 246/N.237 EN 12670 „Prírodný kameň – Terminológia“. Zvyčajne sa takéto kamene nedajú ľahko vyleštiť a nedajú sa vždy ťažiť v blokoch: pieskovec, kremenec, bridlica, tuf, kryštalická bridlica.

Skupina spracované výrobky sa môže ďalej členiť na tvrdené a pálené výrobky. Tvrdené výrobky sú konglomerované kamene, betónové dlažbové dielce a terazzové dlaždice. Pálené výrobky sú keramické dlaždice a hlinené dlaždice.

Konglomerované kamene sú priemyselné výrobky vyrobené zo zmesi kameniva hlavne z prírodnej kamennej drviny a spojiva, ako sa vymedzuje v norme JWG 229/246 EN 14618. Kamenná drvina sa zvyčajne skladá z granulátu vyťaženého mramoru a žuly, a spojivo je z umelých komponentov, ako sú nenasýtená polyesterová živica alebo hydraulický cement. Do tejto skupiny patria aj umelé kamene a zhutnený mramor.

Betónové dlažbové dielce sú výrobky na vonkajšie podlahové krytiny, ktoré sa získavajú zmiešaním piesku, štrku, cementu, anorganických pigmentov a prísad a vibračnou kompresiou, ako sa vymedzuje v norme CEN/TC 178. Do tejto skupiny patria tiež betónové kocky a betónové dlaždice.

Terazzové dlaždice sú vhodne zhutnené prvky jednotného tvaru a hrúbky, ktoré spĺňajú osobitné geometrické požiadavky, ako sa vymedzuje v norme CEN/TC 229. Dlaždice sú jednovrstvové alebo dvojvrstvové. Jednovrstvové dlaždice sú zhotovené výhradne z granulátov alebo vhodne drveného kameniva vsadeného do sivého a bieleho cementu a vody. Dvojvrstvové dlaždice sú terazzové dlaždice, ktoré majú lícnu stranu alebo nášľapnú vrstvu (s jednovrstvovým usporiadaním) a druhú vrstvu známu ako podklad alebo základná betónová vrstva, ktorej povrch počas bežného používania nie je vystavený a ktorá sa dá čiastočne odstrániť.

Keramické dlaždice sú tenké pláty z hliny a/alebo iných anorganických nerastných materiálov, ako sú živec a kremeň, ako sa vymedzuje v norme CEN/TC 67. Zvyčajne sa formujú extrudovaním alebo lisovaním pri izbovej teplote, sušia sa a následne sa vypaľujú pri teplotách, ktoré postačujú na získanie požadovaných vlastností. Dlaždice môžu byť glazované alebo neglazované, sú nehorľavé a vo všeobecnosti sú svetlostále.

Hlinené dlaždice sú dielce, ktoré spĺňajú určité požiadavky na tvar a rozmery, používajú sa na povrchovú vrstvu chodníkov a vyrábajú sa predovšetkým z hliny alebo iných materiálov s prísadami alebo bez nich, ako sa vymedzuje v norme CEN/TC 178.

V prípade potreby sa môžu použiť skúšobné metódy odlišné od tých, ktoré sú uvedené v každom kritériu, ak príslušný orgán posudzujúci žiadosť uzná ich rovnocennosť.

Podľa možnosti by skúšky mali vykonávať riadne akreditované laboratóriá alebo laboratóriá, ktoré spĺňajú všeobecné požiadavky uvedené v norme EN ISO 17025.

Príslušné orgány môžu v prípade potreby vyžadovať podpornú dokumentáciu a vykonať nezávislé overenia.

Príslušným orgánom sa odporúča, aby pri posudzovaní žiadostí a monitorovaní súladu s kritériami zohľadňovali vykonávanie uznávaných systémov environmentálneho manažérstva, ako sú EMAS alebo ISO 14001 (poznámka: vykonávanie takýchto systémov manažérstva sa nevyžaduje).

TUHÉ KRYTINY

KRITÉRIÁ

1. Ťažba surovín

1.1. Riadenie ťažby (iba v prípade prírodných produktov)

Všeobecné požiadavky

Bodové hodnotenie riadenia ťažby surovín v prípade prírodných produktov sa vykonáva podľa matice 6 hlavných ukazovateľov. Celkové bodové hodnotenie sa zakladá na súčte jednotlivých bodových hodnotení každého ukazovateľa vynásobených korekčným faktorom váženia (W). Lomy musia dosiahnuť podľa váženého bodového hodnotenia najmenej 19 bodov, aby boli oprávnené na udelenie environmentálnej značky. Okrem toho, bodové hodnotenie pre každý ukazovateľ musí byť v prípade potreby vyššie alebo nižšie ako špecifikovaný prah.

Pozri maticu na ďalšej strane.

Okrem tabuľky bodového hodnotenia sa musia splniť všetky tieto povinné podmienky:

— nie sú narušené žiadne útvary povrchovej vody so spádovými oblasťami pre obyvateľstvo alebo s prameňmi, alebo ak sa vody nachádzajú v zozname chránených území, ktorý sa ustanovil v smernici Európskeho parlamentu a Rady 2000/60/ES ( 1 ), alebo ak je priemerný prietok vodného toku > 5 m3/s,

— existuje uzatvorený systém recyklácie odpadovej vody, aby sa zabránilo rozptyľovaniu prachu do životného prostredia a zabezpečil sa prívod do recyklačného cyklu. Voda je v blízkosti miesta, kde sa používa na ťažobné účely, a potom sa odvádza uzatvoreným potrubím do vhodného zariadenia na úpravu. Po vyčistení sa voda recykluje.